
R E P U B L I K A   H R V A T S K A

R J E Š E N J E

TRGOVAČKI SUD U BJELOVARU, po stečajnom sucu Mariji Petrina Kubica, povodom prijedloga Financijske agencije, Regionalni centar Zagreb, Nagodbeno vijeće: HR02, Zagreb,  Koturaška 43, za otvaranje stečajnog postupka nad dužnikom K TEKSTIL društvo s ograničenom odgovornošću za proizvodnju promotekstilnih proizvoda, Varaždin, Svilarska 2, MBS: 070049307, OIB: 07655384117, kojeg zastupaju punomoćnici – odvjetnici iz Zajedničkog odvjetničkog ureda Josipa Kozjaka i Miroslava Rendića iz Varaždina, 18. rujna 2017.

r i j e š i o  j e

I. Ovaj sud oglašava se mjesno nenadležnim za daljnje postupanje u ovom predmetu. 

II. Po pravomoćnosti ovog rješenja predmet će se ustupiti stvarno i mjesno nadležnom Trgovačkom sudu u Varaždinu na daljnji postupak. 

Obrazloženje

Financijska agencija, RC Zagreb podnijela je, sukladno članku 27. stavak 5. Zakona o financijskom poslovanju i predstečajnoj nagodbi ("Narodne novine" broj 108/12, 144/12, 81/13 i 112/13) Trgovačkom sudu u Varaždinu 18. studenog 2016. prijedlog za otvarane stečajnog postupka, navodeći da rješenjem od 26. studenog 2015. obustavljen postupak predstečajne nagodbe. Trgovački sud u Varaždinu zaprimio je navedeni prijedlog pod brojem St-1121/16.

Sukladno rješenju predsjednika Visokog trgovačkog suda Republike Hrvatske poslovni broj Su-525/17-7 od 23. svibnja 2017. spis Trgovačkog suda u Varaždinu poslovni broj St-1121/2016 ustupljen je Trgovačkom sudu u Bjelovaru  na daljnji postupak. 
 
Rješenjem od 6. srpnja 2017. ovaj sud je pokrenuo postupak radi utvrđivanja uvjeta za otvaranje stečajnog postupka nad dužnikom K TEKSTIL d.o.o. Varaždin.

Podneskom od 5. rujna 2017. dužnik je predložio obustavu ili prekid postupka. Naveo je da se protiv dužnika povodom prijedloga istog predlagatelja već vodi postupak radi otvaranja stečajnog postupka pred Trgovačkim sudom u Varaždinu pod brojem St-539/2016. Trgovački sud u Varaždinu je pravomoćnim rješenjem prekinuo postupak do pravomoćnog okončanja postupka koji se vodi pred Upravnim sudom u Zagrebu pod bojem US I-54/17. 

Uz podnesak je dužnik priložio rješenje Trgovačkog suda u Varaždinu poslovni broj St-539/2016-10 od 3. kolovoza 2017. (list 716) iz kojeg proizlazi da je prijedlog za pokretanje stečajnog postupka nad dužnikom podnijela Financijska agencija, Regionalni centar Zagreb, Podružnica Varaždin, 30. ožujka 2016.

Iz navedenog proizlazi da je isti predlagatelj protiv dužnika K TEKSTIL d.o.o. Varaždin podnio dva prijedloga za otvaranje stečajnog postupka, jedan 30. ožujka 2016., a drugi 18. studenog 2016. 

Odredbom čl.16. st.6. Stečajnog zakona ("Narodne novine" broj 71/15, dalje: SZ) propisano je da ako su podnesena dva ili više prijedloga za otvaranje stečajnog postupka, sud će za sve prijedloge provesti jedinstveni postupak i donijeti zajedničku odluku. 

Imajući u vidu citiranu zakonsku odredbu, po dva prijedloga FINE se ne mogu voditi dva odvojena postupka kod različitih Trgovačkih sudova. 

Budući da je prijedlog za otvaranje stečajnog postupka povodom kojeg se vodi postupak kod Trgovačkog suda u Varaždinu pod brojem St-539/16 podnesen 30. ožujka 2016. a u ovom postupku 18. studenog 2016., ovaj sud smatra da je po oba prijedloga potrebno provesti jedinstven postupak i donijeti zajedničku odluku. Stoga se ovim rješenjem Trgovački sud u Bjelovaru oglasio mjesno nenadležan za daljnje postupanje po prijedlogu i riješio da će se po pravomoćnosti rješenja, predmet ustupiti nadležnom Trgovačkom sudu u Varaždinu na daljnji postupak.
         
U Bjelovaru, 18. rujna 2017.  

STEČAJNI SUDAC
MARIJA PETRINA KUBICA v.r.

Za točnost otpravka-
ovlašteni službenik
     Željka Vitez



POUKA O PRAVNOM LIJEKU: Protiv ovog rješenja može se podnijeti žalba u roku od 8 dana od dostave rješenja, na Visoki trgovački sud RH u Zagrebu, a putem ovoga suda (čl.19. st.1. i 2. ZZ). Dostava se smatra obavljenom istekom osmog dana od dana objave ovog rješenja na e-oglasnoj ploči suda (čl.12. st.1. SZ). Žalba se podnosi u tri primjerka.

